Doprâ la rêt par fâ rêt e par jessi rêt. Si pues strucâle cun chestis peraulis la idee di fonde che e sta daûr de viertidure di chest sît e soredut di chest blog.
La associazion Lidrîs e Butui e je stade metude adun dîs agns indaûr (cumò o podin dîlu e chi di cualchi timp o varìn ancje la ocasion di fâ fieste pal inovâl de costituzion di chest sodalizi) propit cun chê di tignî dongje personis, di creâ e di disvilupâ relazions, tra individuis, tra comunitâts e tra teritoris.
Ven a dî: cun chê di fâ rêt e di jessi rêt. A Turin e in Piemont. Tra Turin e il Piemont e il Friûl. Tra il “Friûl in Friûl” e il Friûl che al è “pal mont”. Tra chestis realtâts e altris ancjemò che si cjatin ator pe Europe e pal mont.
Lis fondis di chestis relazions e di chescj contats a son la comunicazion e la informazion.
Par fâ e par jessi rêt al covente meti in comun – comunicâ – informazions, dâts, opinions, ideis, esperiencis.
Chescj contignûts no àn limitazions di sorte, ancje se no si pues dineâ che o vin une preference par chei argoments e chês tematichis che a son plui dongje des finalitâts sociâls de associazion: lis lenghis minoritariis e la lôr promozion, i dirits linguistics, la multiculturalitât, la interculturalitât, lis migrazions, lis identitâts, la Europe dai citadins e dai popui, la musiche, la creativitât, la tutele des minorancis. A son argoments che dispès no vegnin frontâts alc e che soredut a nivel talian a vegnin frontâts cuntune cjaladure conformiste, plene di prejudizis e lûcs comuns e duncje propit par chest lontane de realtât.
La rêt – chê di internet – e je il strument par fâ dut chest. E je ancje il spazi dulà fâlu: un spazi cence confins, là che si pues meti in comun contignûts e informazions di ogni sorte e di ogni bande dal mont, che in cualsisedi puest, se si à un ordenadôr e almancul un straç di conession, si rive a viodiju, a leiju, a comentâju, a metiju in discussion.
La rêt e je ancje un metodi: al è ancje par chest che doprâ la rêt al vûl dî fâ rêt e jessi rêt.
Tal nestri piçul, o cirìn di fâ dut chest. Chest sît nol è une vetrine di ce che e à fat e di ce che e fâs Lidrîs e Butui, cun dut che chi di un pôc o varessin di vierzi propit une sezion specifiche di documentazion. Al è un spazi di incuintri, di comunicazion e di informazion, salacor no omologade.
Un aspiet di cheste “no omologazion” al è rapresentât de sielte di doprâ plui lenghis sei tai “posts” che dentri di chestis pagjinis e di doprâ tant che lenghe “prime” il furlan.
O savìn che no dute chê che le calcolìn “la nestre int” (ducj chei che a àn za tacât a frecuentâ chest blog e chei che si zontaran) e je usade a fevelâ, a lei o a scrivi par furlan. Però o pensìn che al sedi impuartant che il furlan si lu viodi ator (e in rêt) tant che lenghe scrite.
Prin di dut parcè che une lenghe e esist – e je une lenghe – dome se e ven doprade dapardut.
E dopo parcè che nus somee che denant di un test scrit intune lenghe specifiche, magari no masse doprade (il furlan, tal nestri câs) ancje cui che no le cognòs, ma magari al cognòs une che un pôc i somee (dutis chês romanichis, a tacâ dal spagnûl, dal francês e dal talian), al rive a capî almancul alc.
Cun di plui – e ancje in chest la rêt e je metodi, strument e mût di jessi – i tescj par furlan si lein cun altris che a son scrits in altris lenghis e tai coments, là che al pues coventâ, si puedin cjatâ ancje traduzions.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn